
PARTICULARUL ŞI UNIVERSALUL 
SAU DILEMELE ŞCOLII LUI MAIORESCU. 
CATEVA CONSIDERAŢII ISTORICE 


MONA MAMULEA 


1. DILEMA UNIVERSALULUI ÎN CULTURĂ 


La o analiză a istoriei termenului, precizarea semnificației particularului sau 
specificului cultural este întrucâtva neproblematică. Oricât de numeroase ar fi 
definițiile pe care le-a reţinut istoria conceptului, ele nu sunt şi controversate în esența 
lor, dacă ținem seama de faptul că „particularul” a fost întotdeauna reductibil la 
ceea ce este „propriu” unei culturi, la ceea ce posedă ea şi numai ea, prin contrast 
cu toate celelalte. „Propriu”, indiferent de ceea ce angajează acest termen: limbă, 
norme comunitare, obiceiuri, setul de teorii şi viziuni asupra lumii, modele 
comportamentale, legislaţie etc. Particularul a fost văzut, astfel, ca fiind „cartea de 
identitate” a unei culturi individuale, amprenta ei unică şi inconfundabilă. În ceea 
ce priveşte accepţia dată „universalului”, lucrurile nu mai sunt la fel de clare, chiar 
dacă, la fiecare menționare a particularului, discursul de specialitate este silit să-i 
contrapună un universal oarecare — a cărui înțelegere diferă de la epocă la epocă, de 
la un curent de gândire la altul, dar, adesea, şi de la autor la autor. Întrucât cei doi 
termeni au fost înţeleşi ca alcătuind o „pereche conceptuală”, mai mult, un „dublet 
categorial” prin intermediul căruia pot fi lămurite culturile atât individual, cât şi în 
relaţiile lor, universalul a fost conceput în (cel puţin) trei maniere diferite cu 
raportare la particular: 

(1) universalul care se opune particularului, cei doi termeni fiind gândiţi fie (a) ca 
ireconciliabili: ceea ce este cultural specific este, totodată, regional, provincial, cu 
o valabilitate restrânsă la spațiul care îl poartă; ceea ce este universal, dimpotrivă, 
are prestigiul şi strălucirea adevărului valabil pentru toți; fie (b) în raporturi 
dialectice, de modelare şi potenţare reciprocă: specificul îşi transcende condiția 
limitată spaţial participând la universal, iar universalul, la rândul lui, preluat în 
culturile particulare, îmbracă formele specifice ale acestora (cum ar fi, de pildă, 
cazul creştinismului, care, deşi universal în esența sa, este înțeles şi practicat cu 
diferenţe regionale); cultura particulară asumă şi decodifică (ajustează la propriile 
ei cadre) valorile culturale devenite universale; 

(2) universalul care include specificul — în maniera în care, în logică, ceea ce 
este (mai) general include ceea ce este individual, aşa cum, de pildă, indivizii sunt 

incluşi în specie, specia în gen ş.a.m.d.; în contextul acestei viziuni, universalul 
cultural este un „mozaic” compus din culturile particulare, fiecare dintre acestea 
participând cu vocea sa distinctă la „marele cor” al culturii universale; spre deosebire 
de concepția anterioară, unde particularul şi universalul sunt realități situate pe 
paliere existenţiale diferite, aici ele devin egale într-o reprezentare mai degrabă 
cantitativă: universalul este obţinut prin însumarea particularelor, altfel spus, 
cultura universală este suma culturilor particulare; o variantă a acestei concepții îşi 
reprezintă universalul ca loc de intersecţie al culturilor individuale; în acest caz, 
culturile specifice nu intră în universal cu tot ceea ce le aparţine, ci numai cu 
zonele de intersecție, cu ceea ce împărtăşesc cu celelalte culturi; această a doua 
perspectivă asupra raportului dintre particular şi universal identifică „universalul” 
cu „globalul”!; 

(3) universalul care este inclus în specific; conform acestei convingeri, nimic 
nu este universal fără să fi fost mai înainte invenția sau inovaţia unei culturi locale: 
aritmetica şi scrisul au fost inventate de sumerieni (4000, respectiv, 3300 î. Chr.), 
primele biblioteci sunt mesopotamiene (2500 î. Chr.), alfabetul, ca mod simplificat 
de a învăţa scrierea, este de provenienţă feniciană (1700 î. Chr.), primul dicționar 
cunoscut datează din China (1000 î. Chr.) şi a fost reinventat de englezul Samuel 
Johnson în 1604, şahul provine din India (621 d. Chr.), untul a fost introdus în 
Europa de vandali (400 d. Chr.), pizza este o invenţie bizantină (1000 d. Chr.) 
ş.a.m.d. Conform acestei perspective, nu există un universal care să fie distinct de 
specific: ceea ce se universalizează sunt culturile individuale (sau aspecte ale acestora) 
prin intermediul împrumutului cultural — al imitaţiei, difuziunii, acculturaţiei etc. 

Am văzut, în linii mari, care sunt cele mai importante accepţiuni ale 
universalului, înţeles în raporturile sale cu particularul. Toate cele trei perspective 
descrise mai sus înţeleg termenul sub forma culturii universale, mai exact, sub 
forma acelor elemente culturale pe care indivizi aparținând unor culturi diferite le 
consideră în mod unanim un câştig al întregii umanităţi. Întrucât sunt acceptate şi 
valorificate în mod general, aceste elemente sunt învestite cu o valoare universală. 
Sensul termenului de „universal” este foarte aproape aici de „general valabil”, 
„extins la nivelul întregii umanităţi”, „global” ş.a.m.d. El se referă la ceea ce se află 
la vedere, la ceea ce se poate constata analizând culturile, nu şi la ceea ce justifică 
în mod ştiinţific universalizarea elementelor culturale, cu atât mai puţin universalizarea 
anumitor elemente culturale în dauna altora. Se vorbeşte însă şi despre un alt tip 
de universal, care survine nu atât la nivelul comportamentelor culturale explicite, cât 


l Diferenţa dintre ceea ce numim „cultură universală” şi „cultură globală” constă în faptul că 
primul este un termen filosofic care descrie suma valorilor (artistice sau de altă natură) devenite un 
bun al întregii omeniri, în vreme ce al doilea este un termen antropologic care dă seamă de suma 
comportamentelor umane care s-au difuzat în întreaga lume. Primul termen constituie, implicit, o 
valorizare (ceea ce s-a universalizat — muzica lui Beethoven, de pildă — reprezintă un bun al întregii 
omeniri), în vreme ce al doilea presupune o simplă constatare (muzica pop este ascultată şi la Paris, şi 
la Tokyo; bucătăria chineză a devenit „mâncare naţională” în America şi în Europa, McDonald's este 
o „bucătărie globală” ş.a.m.d.). Cultura universală este selectivă şi aristocrată, în vreme ce cultura 
globală este populară, facilă, ieftină. 

în culisele acestora, la nivelul unor matrice (structuri, modele, sisteme) de elemente 
virtuale, dar care dau seamă de comportamente culturale reale. Elementele în cauză 
sunt plasate la nivelul psihic (de regulă, în spațiul abisal al proiecţiilor, nevoilor şi 
instinctelor primare) şi/sau mental, iar principala caracteristică a acestora este că se 
regăsesc la toți oamenii deopotrivă, că ele constituie trăsături ale întregii omeniri, 
mai mult, că ele sunt cele care explică asemănarea dintre anumite comportamente 
umane distanţate etc. Pornind de la conceptul stoic de /ogoi spermatikoi (rationes 
seminales}, Adolf Bastian a încercat să explice „unitatea psihică a omenirii” prin 
intermediul conceptului său de F/ementargedanken, cu referire la un set de „idei 
elementare” existente la nivelul psihicului uman, în orice timp sau spaţiu cultural s-ar 
regăsi acesta. În mod originar, aşadar, psihicul uman ar fi pretutindeni structurat 
identic, ideile rudimentare fiind cele care asigură, până la un punct, uniformitatea 
psihică a omenirii, lămurind fenomene culturale precum inovațiile şi invențiile paralele. 
La limită, teoria lui Bastian poate fi pusă să motiveze şi existența unui apetit 
universal pentru anumite forme ale culturii, fapt care ar explica de ce unele elemente 
s-au răspândit cu promptitudine într-o arie culturală extinsă, în vreme ce altele, 
deopotrivă de relevante, au îngheţat în locul lor de origine, fără să exercite vreo 
influență dincolo de spaţiul în care au apărut. Teoria unităţii psihice a omenirii justifică 
însă ceea ce este universal în cultură, nu şi ceea ce este local, particular. 

Primele teorii consistente asupra particularului vin dinspre Franz Boas şi 
discipolii acestuia. Printre cei din urmă, Ruth Benedict, opunându-se în mod explicit 
universalismului cultural al primei şcoli antropologice, introduce conceptul de model 
[pattern] cultural pentru a explica pe baza acestuia singularitatea ireductibilă a 
fiecărei culturi în parte şi, implicit, diferența culturală”. Comportamentele culturale 
sunt locale şi extrem de variabile, iar nu universale şi uniforme“. Modelul (patternul) 
unei culturi nu este, la Ruth Benedict, totalizarea cantitativă a elementelor şi 
comportamentelor individuale existente în cultura respectivă, ci rezultatul unui 
aranjament unic, al relaţiilor care se stabilesc între părţile componente, determinând o 
nouă entitate. Prin urmare, culturile reprezintă mai mult decât suma părților lor; ele 
sunt integrate. Această integrare a culturilor, scrie ea, este nu în ultimul rând 
„mistică”. „Este vorba despre acelaşi proces prin care ia ființă şi persistă un stil 
artistic”, proces care se produce mai degrabă la un nivel inconştient (abisal, cum 
scria Blaga“) decât conştient. Odată realizată puntea dintre modelul cultural şi stil, 


? A se vedea Klaus-Peter Koepping, Adolf Bastian and the Psychic Unity of Mankind. The 
Foundation of Anthropology in Nineteenth-century Germany, St Lucia/London/New York, University of 
Queensland Press, 1983, p. 44. 

3 „O cultură [...] — scrie Ruth Benedict — este un pattern mai mult sau mai puţin consistent de gândire 
şi acțiune”, Ruth Benedict, Patterns of Culture, Boston, Houghton Mifflin, 1959 [1934], p. 46, subl. m. 

* Ruth Benedict, op. cit., p. 46. 

$ Ruth Benedict, op. cit., p. 47. 

* Pentru raporturile teoretice dintre „stilul cultural”, aşa cum a fost înțeles de antropologii relativişti 
din prima jumătate a secolului trecut, şi „matricea stilistică” blagiană, concepută în aceeaşi perioadă, a se 
vedea: Gheorghiţă Geană, Ideas of Culture: Romanian Para-Anthropologists in the First Half of the 

s-au creat premisele unui implant conceptual care va genera un nou termen pentru 
specific: stilul cultural. S-a produs, practic, transferul notelor conceptului de stil dinspre 
individ către cultură, obținându-se un concept care atribuie culturii caracteristicile 
stilului individual: unicitatea, originalitatea, irepetabilitatea, caracterul inconştient 
ş.a.m.d. Ceea ce s-a întâmplat în marile stiluri artistice — scrie Ruth Benedict în 
Patterns of Culture — s-a întâmplat şi în culturile luate ca întreg”. Există, prin 
urmate, reguli de alegere inconştientă care se dezvoltă în interiorul unei culturi, 
similare celor care susţin stilul individual. 

Mai recent, către sfârşitul secolului trecut, problema specificului cultural şi-a 
găsit o nouă rezolvare, diferită de soluţiile pe care le oferiseră relativiştii, dar nu în 
contradicție cu acestea — o perspectivă mai largă care avea ambiția să asimileze 
toate poziţiile anterioare într-o formulă structurală de amploare teoretică. În 
1980, revista „Current Anthropology” publica studiul lui Magoroh Maruyama, 
Mindscapes and science theories*, însoţit de un număr de replici venite din partea 
lumii ştiinţifice. Maruyama folosea termenul mindscape pentru a desemna o 
structură a gândirii, cogniției, percepţiei, conceptualizării, proiectării, planificării şi 
luării de decizie care poate varia de la individ la individ, de la profesie la profesie, 
dar şi de la cultură la cultură”. Deşi considera că respectivele cadre mentale sunt 
extrem de numeroase pentru că se particularizează individual, Maruyama a oferit şi 
o taxonomie a acestora, identificând patru tipuri epistemologice generale: Tipul H 
(„Homogeneity”, „Hierarchy”), Tipul I („Isolation”, „Insularity”, „Individualism”), 
Tipul S (,„Stability”, „Simultaneity”, „Structure”) şi Tipul G („Generating”)!9. 
Fiecare dintre aceste tipuri epistemologice este un mod distinct de a ordona lumea 
şi lucrurile, fiind specific nu numai indivizilor, ci şi culturilor. În cele din urmă, 
aceste mindscapes teoretizate de Maruyama sunt cadre teoretice concepute pentru a 
da seamă (şi) de specificitatea culturală. Dar, ca orice „cadre generale”, ele 
au importante pretenţii universaliste. În contextul scrierii lui Maruyama, tipurile 
epistemologice sunt universale; doar felul în care ele se combină, precum 
şi predilecția pentru un anumit mindscape în detrimentul altuia sau al altora sunt 
particulare, specifice. Însăşi preocuparea cu tipurile epistemologice şi cu 
taxonomia lor este o îndeletnicire cu presupoziţii universaliste. În culisele 
unei astfel de preocupări identificăm idei după care întreaga experienţă a omenirii 
poate fi sistematizată în câteva tipuri epistemologice dominante şi că această 
tipologie are valoare euristică — ca instrument de cunoaştere a alterităţii şi a 
diferenţei. 


Twentieth Century, în „Journal of the History of the Behavioral Sciences”, vol. XXXV, no. 1, 1999, 
pp. 23-40. 

7 Ruth Benedict, op. cit, p. 48. 

8 Magoroh Maruyama, Mindscapes and science theories, în „Current Anthropology”, Vol. 21, 
No. 5. (Oct., 1980), pp. 589-608. 

” Magoroh Maruyama, Mindscapes and science theories, ed. cit., p. 591. 

0 Am expus pe larg taxonomia lui Maruyama în Tipurile epistemologice şi problema 
identității culturale, în Tendinţe actuale în filosofia ştiinţelor socio-umane, coord. Angela Botez şi 
Gabriel Nagâţ, Bucureşti, Editura Academiei Române, 2008, pp. 255-266. 

Particularul, aşadar, chiar dacă este dificil de prins într-o formulă de tip 
„model”, „structură”, „matrice” sau „tipar” la nivelul unei culturi definite, nu ridică 
mari dificultăți de înțelegere, el însumând întotdeauna acele viziuni şi comportamente 
pe care o cultură le consideră proprii şi care constituie obiectul enculturaţiei. Prin 
contrast, universalul a ajuns să definească lucruri dintre cele mai diverse: cultură 
universală, cultură globală, dispoziţii sau idei înnăscute. 


2. TITU MAIORESCU SAU DILEMA „FONDULUI” 


Cultura română a dezvoltat o sensibilitate aparte pentru dubletul specific— 
universal, iar aceasta din cel puţin două motive. În primul rând, nevoia de identitate 
culturală pe fondul unui îndelungat şir de influențe străine asupra provinciilor 
româneşti i-a determinat pe intelectualii români să readucă mereu în discuţie 
problema caracteristicilor proprii, distinctive. Pe de altă parte, constatarea faptului 
că fac cultură într-o limbă de circulaţie locală, restrânsă, ale cărei produse au prea 
puţine şanse să se răspândească în afara țării, căpătând dimensiunea universalităţii, 
i-a condus pe aceeaşi intelectuali la o adevărată pasiune pentru universal. Nevoia 
de identitate, aşadar, în contextul unei îndelungate confruntări cu alteritatea (o 
alteritate adesea agresivă), şi complexul culturii mici (al culturii care nu s-a impus 
în alte spații culturale, printre altele şi pentru faptul că se exprimă într-o limbă de 
circulaţie restrânsă) sunt două cauze esenţiale care au făcut din arealul culturii 
române un câmp al dezbaterilor (nici până astăzi soluționate) cu privire la „cine 
suntem” şi „care este locul nostru” în cultura umanităţii. Şi ceea ce numesc „complexul 
culturii mici” ţine tot de o nevoie culturală fundamentală, anume nevoia de 
recunoaştere, de a câştiga un loc acceptabil pe harta culturală a lumii. În vreme ce 
prima dintre cele două nevoi culturale, nevoia de identitate, are ca scop delimitarea de 
ceilalți prin intermediul unei configurații culturale specifice, cea de a doua, nevoia 
de recunoaştere, presupune o întoarcere la ceilalți. Cultura română modernă a 
început să se constituie în primele decenii ale secolului al XIX-lea, ca urmare a 
contactului cu cultura europeană. Deşi înfierbântată de idei universale de sorginte 
iluministă (idei care, de altfel, nu constituiau o noutate absolută în spaţiul românesc, ele 
venind în continuitatea celor profesate de Școala Ardeleană), generaţia „revoluţionară”, 
asumându-și sarcina constituirii naţiunii, este, totodată, generația care şi-a pus cea 
dintâi problema specificului. Nevoia de particular s-a ivit, aşadar, înaintea nevoii 
de universal. Este ca şi cum cultura română modernă nu putea să-şi deschidă porțile 
către universal fără să-şi fi câştigat mai întâi problematica specificului. 

Cele două etape — caracterizate prin nevoia de particular, respectiv nevoia de 
universal — pot fi, aşadar, delimitate istoric (dacă lăsăm la o parte inconvenientele 
inerente tuturor delimitărilor): nevoia de specific începe propriu-zis cu „generația 
revoluţionară”, cu gânditorii care s-au afirmat în prima jumătate a secolului al 
XIX-lea şi îşi primeşte fundamentarea teoretică odată cu Maiorescu, de unde 
începe să se contureze şi nevoia de universal — care îşi află în cele din urmă punctul 
culminant în exclamaţia tinerei generaţii interbelice, prin vocea lui Noica: „Noi nu 

mai vrem să fim eternii săteni ai istoriei”. În acest sens, Titu Maiorescu se situează 
la punctul de intersecţie al celor două aspirații — un punct de intersecţie care nu este 
numai istoric, ci şi teoretic. În opera sa sunt prezente ambele tendințe, motiv pentru 
care nu este de mirare că unii autori îl consideră mult prea „cosmopolit” pentru 
gustul lor (Dragnea, de pildă), iar alţii — nu îndeajuns (Lovinescu). 

Generaţia paşoptistă este cea care schimbă direcţia de deschidere a culturii 
române — dinspre Est către Vest. Întoarsă mai nou cu faţa către Occident și 
confruntată cu fenomenul importului cultural, care începuse să atingă proporţii 
lipsite de precedent, cultura română a acelei perioade reacționează spontan 
împotriva acculturaţiei prin introducerea ideii de specific cultural şi adaptarea 
acesteia la nevoile autohtone. Conceptul intercultural care sintetizează într-un mod 
adecvat ideea de specific este cel de caracter naţional, concept a cărui istorie 
începe în spaţiul ardelenesc cu George Barițiu. Odată cu eseurile acestuia, 
publicate în revistele braşovene pe care el însuşi le-a înființat, îşi face loc în cultura 
română ideea potrivit căreia fiecare nație posedă o fizionomie aparte, care îi 
conferă o poziţie particulară în tabloul general al tuturor naţiilor!!. Din acest 
moment, popoarele încep să fie văzute ca individualităţi, ca purtătoare ale unui 
caracter unic şi irepetabil. Se pare că Barițiu (ale cărui publicații braşovene 
popularizau autori germani) ar fi preluat sintagma de „caracter naţional” de la 
Herder, dar nu şi întregul conţinut al acesteia. De altfel, Herder însuşi adaptase 
conceptul (care circula de ceva vreme în spaţiul occidental) astfel încât să răspundă 
nevoii romantice de singular, unic, original”. În Ideen zur Philosophie der 
Geschichte der Menschheit (Idei cu privire la filosofia istoriei omenirii'*), Herder 
explică diversitatea națiunilor apelând la specificitatea culturală, de limbaj, la 
specificitatea religioasă şi la aceea a instituţiilor politice, sociale şi culturale. Toate 
aceste elemente sunt combinate în mod original de fiecare naţiune, fapt care îi 
conferă acesteia unicitatea. Când George Barițiu preia termenul Nationalcharakter 
de la Herder, nu avem de-a face cu o traducere terminologică, ci cu una culturală. 
Specificitatea culturală despre care vorbea Herder era asigurată de limbă, de religie, 
de instituţii. În Ardeal însă, instituţiile erau străine, iar religia — mixtă fiind — nu 
constituia un element de unitate. Or, tocmai formarea unei conştiinţe a unităţii 
tuturor românilor se număra printre cele mai importante obiective ale programului 


1! Pământul Moldo-românesc (pentru viitorul şi poziţia lui), în „Foaie pentru minte, inimă şi 
literatură”, nr. 25, 1840, pp. 191-200. 

12 În Of National Character (1748), David Hume introducea sintagma de „caracter naţional”, pe 
care o definea succint în termenii obiceiurilor specifice unei naţiuni, specificitate legată de mediul 
fizic (clima) şi moral (forma de guvernare, revoluțiile etc.); David Hume, Pensées philosophiques, morales, 
critiques, littéraires et politiques, À Londres, A Paris, Chez la Veuve Duchesne, 1767 [1748], p. 298. 
Echivalentul francez al sintagmei este introdus, în acelaşi an, de Montesquieu, în De l'esprit des lois, 
sub forma „spirit naţional” (Montesquieu, De /'esprit des lois, Vol. 2, A Londres, Chez Nourse, 1769 
[1748], p. 31), noţiune la care vor apela Rousseau şi Voltaire deopotrivă. Spre deosebire de autorii 
amintiți mai sus, Herder pune accent pe caracteristicile culturale în definirea caracterului naţional. 

'5 Lucrarea (1784-1791) a fost tradusă parţial în Herder, Scrieri, traducere şi prefață de 
Cristina Petrescu, Bucureşti, Univers, 1973, pp. 113-177. 

revoluţionar. Faptul că religia (deopotrivă ortodoxă şi greco-catolică) nu se putea 
constitui într-un furnizor de identitate în spațiul ardelenesc este, poate, unul dintre 
elementele care susţin din culise afirmaţia lui Barițiu potrivit căreia „în lumea aceasta 
atâtea religii sunt câte şi inimi omeneşti”!*. Deşi fiu de preot greco-catolic, el însuşi 
şcolit la un liceu al călugărilor piarişti, Barițiu este nevoit să sacrifice elementul 
religios. Date fiind circumstanțele ardeleneşti, i s-a părut mult mai avantajos să 
opereze analogii între caracterul individului şi caracterul naţiunii, creând astfel 
premisele teoretice ale transferului de drepturi de la individ la naţiune, lucru pe 
care îl va realiza Bărnuţiu’, transferând asupra naţiunii cele trei principii de bază 
ale dreptului roman: „jus subsistentiae personalis”, „jus libertatis personalis” şi „jus 
aequalitatis personalis”. Această echivalare avea la bază nevoia de a constitui o 
națiune liberă, egală în drepturi cu toate celelalte, nevoie pe care cultura germană 
nu o resimțea atunci când Herder introducea şi răspândea vocabularul propriu 
ideologiei naţionale. Conceptul de „caracter naţional” este, aşadar, preluat formal 
(în sensul său de specificitate), dar ajustat la vocabularul şi nevoile culturii 
receptoare. În Muntenia, termenul îşi începe cariera cu Heliade Rădulescu, care 
conservă, şi el, analogia organicistă dintre națiune şi individ: „Precum oamenii se 
deosebesc în parte unul de altul prin a lor fire şi haracter — scrie Heliade Rădulescu 
în Pentru stil —, prin ale lor deprinderi şi obiceiuri, asemenea şi naţiile în tot se 
deosebesc una de alta prin al lor haracter mai de obşte răspândit şi prin a lor 
limbă”!€. Mai târziu, B.P. Hasdeu, în Istoria critică a românilor, foloseşte, şi el, 
sintagma deja consacrată de „caracter național” („fiecare naţiune posedă un mod 
propriu de a vedea şi de a simţi, ceea ce constituie caracterul național”). Indiferent de 
elementele considerate determinante în componenţa caracterului național, acesta din 
urmă a fost înţeles de către toți ca echivalent al unei fizionomii culturale distincte. 
Generaţia de la 1848 începe să conştientizeze specificitatea şi, implicit, diferența. 
Nu există gânditor român al acelei perioade care să nu fi scris despre nevoia de a 
limita influenţele străine şi de a recurge la ceea ce este „originar” şi „nealterat” în 
materie de limbă şi de cultură. Această nevoie de specific, deşi genuină, nu este 
atât produsul unui Zeitgeist romantic sau preromantic, cum era la Herder, cât 
consecinţa întâlnirii — o întâlnire bruscă şi tulburătoare — cu Occidentul. Întâlnirea 
s-a produs pe toate planurile (primele gazete româneşti popularizau consecvent 
autori străini deveniți clasici), dar în rândurile populaţiei urbane a avut câştig de 


14 George Barițiu, Adevărul, în Viaţa şi ideile lui George Barițiu. Studiu şi antologie, studiu 
introductiv, antologie şi note de R. Pantazi, Bucureşti, Editura Ştiinţifică, 1964, p. 75. Studiul a fost 
publicat iniţial în „Foaie pentru minte, inimă şi literatură”, I, nr. 19, 1838, pp. 145-150, nr. 20, 1838, 
pp. 153-157. 

15 Simion Bărnuţiu, Manifestul de la Blaj (13/25 februarie 1842), publicat 11 ani mai târziu, 
sub titlul O tocmeală de rușine şi o lege nedreaptă, în „Foaie pentru minte, inimă şi literatură”, nr. 38, 
pp. 285-288; nr. 39, pp. 295-298, 1853. 

15 I, Heliade Rădulescu, Pentru stil, în Opere, ediţie critică, cu introducere, note şi variante de 
D. Popovici, II, Bucureşti, Fundația Regală pentru Literatură şi Artă, 1943, p. 19. 

17 B.P. Hasdeu, Istoria critică a româniloru, I, Bucuresci, Imprimeria Statului, 1875, p. 177. 

cauză tot ceea ce se află la vedere şi la îndemână: vestimentația, manierele, 
jargonul. În această uşurinţă a maselor de a prelua elementul facil, în dauna celui de 
substanță, stă, de altfel, punctul de pornire al discuţiei din jurul „formelor fără fond”. 
Maiorescu nu este, în cultura română, cel dintâi care s-a exprimat împotriva 
formelor străine, de împrumut. Dezavuarea împrumutului cultural are o istorie care 
începe cu gândirea paşoptistă — tocmai cu acea gândire paşoptistă împotriva căreia 
se pronunța Maiorescu şi pe care o considera responsabilă pentru importul 
elementelor străine răspunzătoare de falsificarea culturii române. Tensiunea dintre 
gânditorii care au făcut revoluţia şi Maiorescu, care argumenta în favoarea 
evoluţiei organice, nu se reduce la formula schematică „evoluţie versus revoluţie”. 
Revoluţia anului 1848 nu s-a prezentat, pe teritoriu românesc, în chip de vector 
ultraprogresist pornit să demoleze întreaga tradiţie în numele progresului. Lucrurile 
stau, de fapt, exact invers. Generaţia revoluţionară a fost prima care a pus problema 
recuperării tradiției şi, implicit, a fundamentării culturii urbane pe cultura arhaică. 
Încă din 1838, în Ardeal, Barițiu scria unul dintre primele îndemnuri publice pentru 
culegerea şi tipărirea folclorului românesc. Un an mai târziu, sub semnătura 
„Redactorul”, insera o notă de subsol la o poezie populară din Ardeal, primită la 
redacţie: „Dorul inimii noastre, mai de multe ori descoperit este că, doar pă încetul 
să vor scula bărbaţi, cari nu îşi vor pregeta a culege odată cântecele Osianilor şi a 
barzilor româneşti, originale, neschimbate, neatinse, cum să află în gura poporului 
[...]. Cine nu ştie cum că în cântecele, în povestirile, în jocurile, obiceiurile, 
țeremoniile unei naţii să află mai cu deosebire trăsurile [trăsăturile, n.m.] 
adevăratului caracter?”!5. Ceva mai târziu, Barițiu editează „Călindariu pentru 
poporul românesc”, în paginile căruia citim şi lirică populară — precum balade din 
Colecţia Alecsandri, de pildă”. Tot Barițiu este cel care dă ca orientare ASTREI 
(1861) valorificarea tradiţiei populare, văzută ca punct de plecare şi sursă de 
inspiraţie pentru literatura cultă. În perimetrul activităţii lui Barițiu, care nu se 
limita doar la cultivarea literaturii populare, s-a înscris şi Expoziția etnografică, 
prima de acest gen, inițiată în 1862 la Braşov. Toate aceste demersuri — de o 
amploare lipsită de precedent —, având ca scop recuperarea fondului tradițional, nu 
țin numai de nevoia romantică de întoarcere la origini, la ceea ce este primar şi 
genuin. Se poate vorbi şi despre o dimensiune romantică a ideii naţionale (de care 
autorii români de la 1848 nu erau străini), dar motivaţia complexă care stă la baza 
demersurilor de restituire a fondului autohton conţine (printre altele) şi elemente 
care ţin de logica discursului de constituire a identităţii naționale: dacă o naţiune 
(gândită în sens primordialist, aşa cum se petreceau lucrurile la 1848) trebuie să se 
întemeieze pe elemente specifice, atunci trebuie găsiţi acei marcatori ai identităţii 
care să asigure coeziunea tuturor indivizilor de aceeaşi etnie. Cultura urbană, 


18 George Barițiu, Notă de subsol la Poezie populară (din Ardeal), în „Foaie pentru minte, 
inimă şi literatură”, 5, 1839, p. 39. 
19 Călindariu” II, 1853, LII, 1854, IV, 1855. 


168 Studii de istorie a filosofiei româneşti, VII 


compozită şi cosmopolită, nu putea deveni un furnizor de identitate. Soluţia a fost 
(aici, ca şi în alte părți) fundamentarea acestei identități pe elemente aduse din zona 
rurală. Pe de altă parte, deschiderea către Apus s-a soldat, în secolul al XIX-lea, cu 
schimbări masive pe toate planurile. Ritmul ameţitor al modernizării i-a determinat 
pe gânditorii români să opună procesului de schimbare culturală un alt proces — cu 
sens invers —, de recuperare şi conservare. Nu pare să fi fost o întâmplare faptul că 
primul muzeu etnografic (prima tentativă de muzealizare, aşadar) s-a produs simultan 
cu primele tentative de modernizare. Adoptarea noului a fost însoţită constant, în 
acea perioadă, de acțiunea (tot atât de febrilă) de culegere/consemnare/păstrare a 
vechiului. Pe temeiul continuității culturale (unul dintre elementele care 
legitimează o identitate naţională), formele culturale vechi trebuiau să stea la baza 
celor noi. În acest context, teoria lui Maiorescu nu face contrast cu ideile pe care le 
popularizau primele gazete româneşti”. 

În condiţiile acestui prim masiv import cultural, când presa în limba română 
colporta aspecte ale culturii şi civilizației Europei, când tinerii începuseră să 
studieze în Occident (de unde s-au întors „maimuţind obiceiuri străine cu 
vătămarea caracterului naţional”, precum scria Barițiu în 1842), când 
„democraţia” devenise epidemie continentală, paşoptiştii au fost primii care s-au 
declarat împotriva invaziei de alteritate şi, totodată, primii care au cunoscut nevoia 
de specific. Situaţia nu este diferită în Moldova şi în Muntenia. „Cu legi şi doctrine 
heterogene aduse sau imitate de din afară se pierde România”, scria Heliade 
Rădulescu”. În 1853, în Italia fiind, Bărnuţiu trimitea spre publicare articolul 
Suvenir din Italia, unde scria că „literaţii noştri se adoperă a introduce literele în 
locul slovelor: nu ajunge: o limbă mestecată cu vorbe străine, barbare, tot urâtă va 
fi, ver se va scrie cu litere, ver cu slove””. În Moldova, Alecu Russo regretă pe 
pagini întregi „risipirea cea iute a trecutului” în societatea moldovenească ce 
seamănă din ce în ce în ce mai mult cu o „colonie ingleză într-o ţară a căreia nici 
limbă, nici obiceiuri, nici costume nu ar cunoaşte”. „Străinătatea se oploşeşte între 
noi”, încheie el“. Mai târziu, chiar în anul în care Maiorescu publica în „Convorbiri 


2 Însuşi Ioan Maiorescu, tatăl criticului, vorbea în anul 1838, într-o scrisoare către George 
Barițiu, despre o „mască frumoasă fără crieri”, cu referire la importurile din Franţa, expresie care nu 
este altceva decât versiunea avant-la-lettre a „formei fără fond” împotriva căreia se va pronunţa, peste 
numai treizeci de ani, fiul (loan Maiorescu, Scrisoare către George Barițiu, în „Foaie literară”, nr. 16, 
1838, pp. 121-123). 

2! George Barițiu, leremiade sau plânsete patriotice ale unui maghiar şi încă ceva, în „Foaie 
pentru minte, inimă şi literatură”, nr. 25, 1842, pp. 197-199. 

? Ion Heliade Rădulescu, Equilibru între antithesi sau Spiritul şi materia, Bucuresci, s.n., 
1859-1869, p. 7. 

% Simion Bărnuţiu, Suvenir din Italia, în „Foaie pentru minte, inimă şi literatură”, 11-12, 
1853, p. 81. 

24 Alecu, Russo, Studie moldovană, în Scrieri, edițiunea Academiei Române, îngrijită de Petre 
V. Haneş, Bucureşti, Institutul de Arte Grafice Carol Göbl, 1908 [1855], p. 23. 

literare” În contra direcţiei de astăzi..., Hasdeu argumenta, într-una dintre gazetele 
adverse, „Românul”, idei similare: La baza legislației române trebuie să stea, scria 
Hasdeu, „caracterul naţional” al românilor”. Maiorescu este însă cel care dă 
rigoare teoretică unei idei care circula încă de la jumătatea secolului al XIX-lea”, 
construind o critică a culturii. Dar este această idee, aşa cum o prezintă Maiorescu, 
bazată pe o anumită înţelegere a specificului cultural? Ce este forma fără fond (în 
particular, mai ales: „ce este fondul?”) constituie o problemă care încă se mai discută 
în lumea filosofică românească. Desigur, dacă Titu Maiorescu ar fi avut clarviziunea 
faptului că această sintagmă cu o singură ocurență”” urmează să facă epocă în cultura 
română, ar fi fost în măsură să pună ceva mai multă definiţie în text. Problema 
derivă încă, cred eu, nu atât din faptul că Titu Maiorescu nu a oferit o explicitare 
peremptorie şi definitivă a ceea ce înţelege el prin „fond”, ci din faptul că îl 
înțelege contextual: fondul primeşte o varietate de semnificaţii, în funcție de 
chestiunea aflată în dezbatere. Aşa stând lucrurile, în momentul în care se pronunță 
împotriva istoriei lui Petru Maior, care susţinuse că dacii au fost exterminați întru 
totul de romani, sau împotriva lui Bărnuţiu, care încercase să demonstreze că 
dreptul român este dreptul roman, fondul este adevărul istoric’. Când reproduce 
pasaje din Lexiconul de la Buda sau din Tentamen criticum, unde se pretinde că 
poporul român vorbeşte cea mai curată limba latină, fondul trădat este adevărul 
filologic”. Când însă în joc este poezia, fondul este „simțirea adevărată”: 
„Întrebaţi-vă la orce poezie dacă cuprinde o simţire ce ați avut-o în adevăr” — 
reproduce aici Maiorescu sfatul lui Goethe pentru poeții tineri. Când este 
nemulțumit de prestaţia foilor literare, fondul este gramatica limbii române”. Când 
pune problema instituţiilor de cultură (şcoli, academie, teatru, conservator etc.), 
fondul este pregătirea profesională”? ş.a.m.d. În toate aceste cazuri, forma este o 
pretenţie iluzorie, o minciună, cu atât mai caricaturală cu cât este creată special 
pentru a satisface vanitatea urmaşilor lui Traian”. Am putea crede că, atunci când 
este vorba de poezie, de literatură, în genere, problema nu mai este culturală, ci 


* B.P. Hasdeu, Caracterul naţionalităţii române ca baza legislaţiunii sale, în „Românul”, 11 
ianuarie 1868, p. 26. 

26 Pentru o extensivă expunere a ideii de formă fără fond la gânditorii antemaiorescieni, a se vedea 
Constantin Schifirneţ, Formele fără fond — un brand românesc, Bucureşti, Comunicare.ro. 2007, pp. 13-49. 

27 În contra direcției de astăzi în cultura română”, în Titu Maiorescu, Critice, I, Prefaţă de 
Paul Georgescu, text stabilit, tabel cronologic, indice şi bibliografie de Domnica Filimon-Stoicescu, 
Bucureşti, Editura pentru Literatură, 1967, p. 152. Toate citatele din Critice urmează această ediție. 

28 În contra direcției de astăzi în cultura română”, în Critice, I, p. 149; „Contra şcoalei 
Bărnuţiu”, în Critice, II, p. 160. 

2 În contra direcției de astăzi în cultura română”, în Critice, I, pp. 149-140. 

0 „Direcţia nouă în poezia şi proza română. I. Poezia”, în Critice, I, p. 180. 

31 În contra direcției de astăzi în cultura română”, în Critice, I, p. 153. 

32 În contra direcției de astăzi în cultura română”, în Critice, I, pp. 150-151. 

33 „În contra direcţiei de astăzi în cultura română”, în Critice, I, p. 148. 

individuală. Dar lucrurile nu stau deloc astfel. Şi în acest caz avem de-a face cu 
imitarea Occidentului, însoţită de pretenţia că rezultatul se ridică la nivelul 
modelului — sau chiar îl întrece”. 

Care este, aşadar, problema cu aceste forme goale? Că sunt lipsite de o bază 
stabilă, de un fundament (cuvânt pe care Maiorescu îl utilizează adesea ca sinonim 
pentru „fond”), ceea ce face din ele un fals cultural şi social, sau că sunt 
împrumutate „din afară”, în absenţa unei baze „dinăuntru”? Cu alte cuvinte: 
caracterul inadecvat al formei fără fond ţine de faptul că avem de-a face cu o formă 
străină de evoluţia culturală autohtonă, sau ţine strict de faptul că este o simplă 
pretenţie? Ce a voit Maiorescu să spună? Ce face ca aceste forme să fie cu adevărat 
decadente? În funcţie de răspunsul la această întrebare suntem sau nu îndreptăţiți să 
anexăm ideea formelor fără fond la problematica specificului cultural. Dacă 
formele străine (căci, din capul locului, este vorba despre „formele dinafară ce le 
tot primim”"*) sunt indezirabile numai întrucât sunt străine, atunci nimic nu mai 
poate salva specificitatea culturii care le adoptă şi le răspândeşte necritic. Dacă, pe 
de altă parte, formele împrumutate sunt respingătoare numai întrucât sunt forme, 
atunci nimic nu împiedică cultura debitoare să-şi însuşească, în timp, şi fondul care 
le face viabile şi le asigură onorabilitatea. Într-adevăr, Maiorescu pune această din 
urmă problemă — şi o face chiar în articolul din 1868 — „În contra direcţiei de 
astăzi”. A întrevăzut, încă de atunci, posibilitatea (propusă de Lovinescu) ca formele, 
cu timpul, să-şi atragă fondul. Dar, spre deosebire de Lovinescu, nu considera că o 
astfel de posibilitate reprezintă şi o soluţie, o ieşire din impas. De ce nu? 


„Pe de altă parte, prin înlesnirea comunicărilor, vine acum însăş cultura occidentală la noi, 
fiindcă noi nu am ştiut să mergem înaintea ei. Sub a ei lumină biruitoare va deveni manifest tot 
artificiul şi toată caricatura «civilizațiunii» noastre şi formele deşerte cu care ne-am îngâmfat până 
acum îşi vor răzbuna atrăgând cu lăcomie fondul solid din inima străină. 

Mai este oare timp de scăpare? Mai este oare cu putinţă ca o energică reacțiune să se producă 
în capetele tinerimii române şi, o dată cu despreţul neadevărului de până acum, să deştepte voinţa de a 


a 3 a > EE „0936 
pune fundamentul adevărat acolo unde se află astăzi numai pretenții iluzorii?” 


„Fondul din inima străină”, oricât ar fi el de solid, nu răspunde exigenţelor lui 
Maiorescu. „Fundamentul adevărat” trebuie căutat în altă parte. Maiorescu 
caracterizează în repetate rânduri forma lipsită de fond, dar nu lămureşte niciunde, 
explicit, fondul însuşi. Spune însă — şi pasajul de mai sus este relevant în acest sens — 


34 Mai întâi, „căutăm numai să imităm. Recunoaştem superioritatea străină, însă ne dăm aerul a 
păşi tot în direcţia ei şi a o ajunge cât de curând, şi, confundând extensiunea cu intensivitatea şi 
cantitatea cu calitatea, ne grăbim a arăta rezultatele dobândite”. În cele din urmă, „răspândim 
încrederea că am întrecut cultura Occidentului şi susţinem pe toate tonurile, că prin un privilegiu 
special al naturei, tot ce iese din capul nostru este mai presus decât tot ce se află în capetele altor 
popoare”. „Observări polemice”, în Critice, I, pp. 120, 126-126. 

35 În contra direcției de astăzi în cultura română”, în Critice, I, p. 148. 

3 În contra direcției de astăzi în cultura română”, în Critice, I, pp. 151-152; subl. m. 

că fundamentul pe care îl căutăm nu este unul străin. Spune chiar mai mult decât 
atât: că nu este acela din inima străină. De aici reiese cu claritate că formele culturii 
române — ale oricărei culturi, în genere — nu sunt adevărate dacă nu se întemeiază 
pe un fundament propriu culturii în cauză. Dacă Maiorescu s-ar fi limitat la 
respingerea pretențiilor de cultură şi civilizaţie, întregul său demers nu ar fi fost 
decât o simplă critică a corupţiei şi a veleitarismului — necesară, de altfel, dar care 
nu presupune o teorie asupra culturii. Maiorescu a avut însă o astfel de teorie şi 
tocmai ea este ceea ce susține din background ideea formei fără fond: modelul 
evoluţionist-organicist. Sunt numeroase fragmentele care justifică discuţia cu 
privire la prezenţa centrală a acestui model în gândirea lui Maiorescu. Le-am ales 
pe cele de mai jos întrucât critica formelor de împrumut se produce pe temeiul a 
două paradigme specifice modelului: pe de o parte, individualitatea ireductibilă a 
fiecărui popor în parte şi, pe de altă parte, naturalismul, care concepe evoluţia 
popoarelor după modelul evoluţiei naturale. 


„Pentru a varia lectura acestor citaţiuni, vom arăta acum un alt fel de germanisme introdus în 
foile române din Austria: germanismele mai fine în reproducerea idealismelor nemţeşti. Aceste 
idealisme se potrivesc cu gradul cel înaintat, pănă la care este în stare a se înălța conştiinţa poporului 
german în abstracțiunile sale, şi, în adevăr, nu este popor modern care să aibă atâtea idei abstracte şi, prin 
urmare, atâtea cuvinte abstracte câte le au germanii. Cauza trebuie să fie o predispoziţie naturală. În 
proporția în care un popor este mai puţin impresionabil prin sensuri decât altul, în acea proporție el va fi 
mai aplecat spre abstracţiunile ştiinţei, pe când celălalt va fi mai atras spre senzualitatea artelor. 
Cercetările cele mai înalte de filosofie abstractă sunt fapta naţională a spiritului german şi englez, 
precum reprezentarea cea mai perfectă a frumosului în pictură este fapta naţionalității italiene şi spaniole, 
şi cea mai mare claritate a formei şi a stilului, fapta francezilor, şi niciodată la italieni şi la francezi nu se 
va putea naturaliza filosofia lui Hegel, precum niciodată germanii nu au produs coloratura vie a picturii 
italiene, aceste osebiri fiind efectul unei predispoziții înnăscute. [...] Aşadar, noi nu suntem şi nu putem 
fi chemaţi a introduce în spiritul român toate finețele idealismului terminologiei germane, şi orice cuvânt 
german care trece peste nivelul mai coborât al abstracţiunii române trebuie să fie redus la acest nivel, 
chiar cu pierderea unui grad din idealitatea sa: idealitatea pierdută i se compensează prin mai marea 
lămurire şi simplicitate ce dobândeşte. [...] În mijlocul luptelor de naţionalitate, ce în imperiul austriac se 
agită mai mult decât oriunde, şi în lipsa de o literatură română destul de bogată, compatrioţii noştri de 
peste Carpaţi au îndoita datorie de a păstra cu scumpătate spiritul deosebit al limbii materne şi de a 


; ; v 99997, 
nu-l falsifica prin elemente străine. 


„Pentru ce nece şi nu nici? [...] De ce forma mai veche să fie mai bună decât cea populară de 
astăzi? Pentru că e mai apropiată de regulele etimologice. Dar acum la întrebarea proprie: pentru ce 
regulele etimologiei filologilor să fie mai bune decât legea eufonică a poporului, nu se dă nici un 
răspuns rațional [...]. Nece e greoi şi nu a sunat bine românului, nici a fost mai scurt şi mai eufonic 
pentru el [...]. Aceste variațiuni eufonice ale cuvintelor sunt oarecum sufletul limbei poporului, 
elementul intelectual şi estetic al progresului lui [subl. m.]. În contra acestui progres, în contra puterii 
organice a limbagiului [subl. m.], etimologia unui gramatist cu paralelismul paradigmelor lui nu 
poate să aibă nici cea mai mică valoare. Latineşte neque, aşadar la noi nece, latineşte una, aşadar la 


37 Limba română în jurnalele din Austria”, în Critice, I, pp. 99-100; subl. m. 

noi una, sunt formalisme goale, dar nu viața reală şi împlinită a unui popor [...]. [Limba se dezvoltă 
în mod instinctiv de poporul întreg, şi nici un individ izolat nu este chemat a aşeza prin reflecţie 
apriorică regula după care să se primească formele cuvintelor nouă [...]; suntem liberi să alegem acele 


forme care ne par mai potrivite cu geniul limbei [subl. m.]. [...] Limba este o ființă organică, şi nu o 

figură geometrică [...], ea cere forma şi dezvoltarea liberă a copacului natural [subl. m.]” . 


Desigur, formele lipsite de fundament nu pot fi decât dăunătoare, indiferent 
de motivațiile prezenței lor într-o anume cultură. Dar critica lui Maiorescu nu se 
opreşte la simplul fapt al veleitarismului. Ea oferă o explicație fundamentată 
teoretic — în parte pe individualismul şi naturalismul organicist german, în parte pe 
evoluționismul englez şi pe psihologia popoarelor. Românii trăiesc într-o civilizație 
contrafăcută nu pentru că vehiculează forme culturale avansate fără să fi atins 
progresul popoarelor creditoare, ci pentru că fiecare popor progresează în mod 
individual, asemenea unui copac, iar această evoluție „organică” se produce pe 
temeiul unor „predispoziții înnăscute”. Evoluționismul lui Maiorescu este 
particularist, iar nu universalist. Ceea ce pretinde de la cultura română nu este să 
aştepte — sau să se străduiască — să atingă nivelul culturilor „avansate” pentru a 
putea beneficia în mod onest de formele acelora. Ci să le vadă şi cauzele, nu doar 
efectele, să le vadă, adică, „fundamentele istorice mai adânci” care au produs în 
mod necesar acele forme — în speranţa că, în cele din urmă, va fi în stare să le vadă 
şi pe ale sale proprii. 

Maiorescu, aşa cum am spus, nu a definit nicăieri „fondul”, prin urmare nu 
putem şti ce anume semnifică el. Predispoziţii înnăscute? Geniul naţiunii? „Inima”, 
adică sufletul ei, trăsăturile ei psihologice? Nu ştim cu precizie ce este fondul în 
ideea lui Maiorescu, dar ştim cu precizie — iar reproducerile de până acum sunt 
îndeajuns de ilustrative — că este inseparabil de ceea ce este particular într-o 
cultură. Teza formei fără fond devine, prin urmare, o teză a specificului. 
Presupoziţiile de bază” ale tezei maioresciene pot fi sintetizate în două puncte: (1) 
Fiecare popor reprezintă o individualitate ireductibilă — abordare particularistă a 
culturii care a impus, prin Herder, conceptul de Volksgeist, nucleul conceptului este 
reprezentat de ideea că fiecare cultură reprezintă un univers autonom. Asemenea 
indivizilor, popoarele sunt înzestrate cu configurații psihologice şi spirituale 
diferite. În scrisoarea lui Maiorescu către Auguste Schultze din 7/19 ianuarie 1865, 
găsim această presupoziţie în formulare explicită: „poporul, oricât de numeros este, 
este o ființă mărginită individual ca orice om luat în parte”. Tot într-o scrisoare, 
din 12/24 martie 1865, Maiorescu îi mărturiseşte cumnatului său Wilhelm 


ai „Direcția nouă în poezia şi proza română. II. Proza”, în Critice, I, pp. 202-203, 205, 206. 

3 Despre presupozițiile evoluționiste, organiciste şi structuraliste ale ideii de „formă fără 
fond” am scris pe larg în Dialectica închiderii şi deschiderii în cultura română modernă, Bucureşti, 
Editura Academiei Române, 2007, pp. 138-151. 

“ Titu Maiorescu, Jurnal şi epistolar, Studiu introductiv de Liviu Rusu, ediţie îngrijită de 
Georgeta Rădulescu-Dulgheru şi Domnica Filimon, Bucureşti, Minerva, 1975-1989, vol. V, p. 124. 

Kremnitz că studiază problema individualității popoarelor: „orice popor este o 
entitate limitată individual; el trebuie să aibă propriile sale legi, propria sa artă, 
propria sa literatură, propria sa politică, aşa cum are propria sa limbă”. Problema 
individualităţii popoarelor, problemă care citează surse îndeosebi romantice, se 
regăseşte frecvent în tabloul acelei epocii româneşti: atât lon Heliade Rădulescu, 
cât şi Bogdan Petriceicu Hasdeu (unul dintre adversarii lui Maiorescu...) au 
abordat-o sub semnul aceleiaşi analogii — echivalenţa organică dintre individ şi 
popor/societate/naţiune;, (2) Fiecare popor este un organism care evoluează 
potrivit legilor sale interne, analogie care ţine de configuraţia unui model 
explicativ dominant în secolul al XIX-lea. Dacă filosofia germană punea cultura în 
centrul discursului ei organicist, filosofia engleză a adus în discuţie societatea. Dar 
modelul a rămas acelaşi. „O societate este un organism”, scrie Spencer”, un autor 
citit de Maiorescu. La Buckle (un alt autor frecventat de Maiorescu şi, de 
altminteri, de întregul cerc al „Junimii”), studiul naturii este comparat cu studiul 
omului, prin urmare societățile sunt guvernate de legi inflexibile, asemănătoare 
celor naturale. Având în minte acest fond doctrinar, putem înţelege de ce un 
element „crescut” în mediul său natural nu poate fi transplantat ca atare într-un 
mediu diferit. Dacă, dintr-un motiv sau altul, „organismul românesc” nu a produs 
încă o constituţie, soluția nu este adaptarea uneia străine, ci crearea unei constituții 
care să se afle într-un raport de continuitate cu substratul autohton. Asemenea 
organismului animal, „organismul social” progresează gradual. Un progres „în 
salturi” este de neconceput pentru un organicist. În consecință, orice împrumut 
străin este o „falsificare a geniului propriu al naţiunii”". Această expresie (pe care 
Maiorescu o utilizează cu privire la împrumuturile şi calcurile lingvistice care nu 
țin seama de „predispoziţiile înnăscute” ale poporului) ne poate îndreptăți să 
presupunem că autorul discutat aici gândeşte fondul în termenii unui spirit național, 
ai unui Volksgeist — o idee de largă răspândire în epocă, prezentă, de asemenea, la 
Herder (citit de Maiorescu încă din anii petrecuţi la Theresianum). 

Am spus că, în ceea ce priveşte tipul de model evoluționist pe care l-a pus la 
baza criticii sale, Maiorescu a fost un particularist. Dar Maiorescu reprezintă, în 
delimitarea istorică pe care am propus-o, nu doar momentul de vârf al specificului 
cultural, când acesta îşi găseşte o solidă fundamentare teoretică, ci şi momentul de 
graţie al întâlnirii particularului cu universalul. Ce tip de universal corespunde 
gândirii lui Maiorescu? În limitele schemei simplificate de la început, Maiorescu îşi 
formulează universalul în acord cu tipul (3), aflat în conjuncţie cu o înţelegere 


“1 Ibidem, p. 166. 

“ Herbert Spencer, The Principles of Sociology, 1, London, Edinburg, Williams and Norgate, 
1876, p. 467. 

# Henry Thomas Buckle, History of Civilization in England, I, London, Longman, Green, 
Longman & Roberts, 1864, pp. 7-8. 

44 Limba română în jurnalele din Austria”, în Critice, I, p. 99. 

apropiată de cea a lui Adolf Bastian, care vorbeşte despre prezenţa unor idei 
elementare general-umane: fiecare cultură individuală produce sau poate produce 
valori care să devină un bun al întregii omeniri, în virtutea faptului că binele, 
frumosul şi adevărul sunt ele însele universale“. Culturile sunt particulare, aşadar, 
însă valorile sunt universale. Confluenţa cea mai fericită este aceea dintre respectul 
pentru valorile universale şi păstrarea („chiar accentuarea”) elementului național“. 
„Pentru ce scriem?” — se întreabă Maiorescu: 


„Scriem pentru a ne răspândi gândirea mai departe decât o duce vorba. [...] Sunetul trecător 
caută a se transforma în litera statornică, şi ideea astfel întrupată, spărgând marginile spațiului şi 
momentului, tinde a străbate în depărtarea locurilor şi în viitorul timpurilor. 

Dar ce idee merită această transformare? Ce simţire poate fi menită a ieşi din marginea mai 
firească a simplului grai şi a se răspândi într-un popor întreg, poate în lumea întreagă, din generaţie în 
generație? 

Numai acea idee şi acea simțire care prin coprinsul ei şi din chiar izvorul ei 
s-a înălțat peste interesul strâmt al individului şi a găsit în capul celui ce o produce acel prisos al 

concepțiunii care îi dă valoarea universală.” 


Vocaţia universalului o are cel care „în momentul lucrării se uită pe sine”. Îşi 
uită, adică, interesele individuale pentru a accede la ceea ce este adevărat şi frumos 
pentru oricine. Universalismul lui Maiorescu nu se opune specificului, ci 
cosmopolitismului“. 

În pofida numeroaselor controverse cu privire la ce anume putem considera 
ca fiind specific românesc (Maiorescu însuşi nu şi-a pus această problemă), se 
poate spune că problematica specificului, ca atare, s-a aşezat din punct de vedere 
teoretic. Odată cu elevii lui Maiorescu se conturează însă în mod dramatic o nouă 
problemă, cea a universalului. Aşa cum nevoia de particular s-a produs pe temeiul 
primului contact de proporţii cu civilizația occidentală (şi, desigur, al temerilor cu 
privire la soarta culturii române, aflată într-un proces galopant de acculturaţie), 
nevoia de universal a venit, şi ea, pe fondul unui exces (dar şi al unui complex). 
Disputele culturale erau saturate de chestiunea specificului şi de multitudinea 


45 Ce este rău pentru alte popoare este rău şi pentru noi, şi frumoase şi adevărate nu pot să fie 
decât acele scrieri române care ar fi frumoase şi adevărate pentru orce popor cult.” „Observări 
polemice”, în Critice, I, p. 132. 

4 Direcţia nouă în poezia şi proza română. I. Poezia”, în Critice, I, p. 157. 

+7 „Despre progresul adevărului în judecarea lucrărilor literare”, în Critice, I, p. 209. 

48 Considerându-se iubitor al valorilor universale şi în acelaşi timp naţionalist, Maiorescu scrie — 
ca răspuns la acuzele de cosmopolitism ce fuseseră formulate la adresa lui şi a întregului cerc junimist 
— câteva rânduri care pot fi considerate o mărturisire de credință: „Nici un singur articol din 
Convorbirile literare în genere, nici o singură propoziţie scrisă sau pronunţată de mine îndeosebi nu 
susține cosmopolitismul; atât eu, cât şi ceilalți membri ai «Junimii» din Iaşi suntem partizani ai ideii 
naționalității şi ne-am pronunțat totdeauna în acest înţeles”; „Direcţia nouă în poezia şi proza română. 
II. Proza”, în Critice, I, p. 195. 

opiniilor legate de acesta. Legate nu de conceptul de specific, ca atare, pentru al 
cărui sens exista un consens cvasi-unanim (deşi tacit), ci de specificul românesc. 
Sau, ca să folosim termenul pe care l-a consacrat epoca însăşi, de românism. Unii 
autori găseau, pe urmele Şcolii Ardelene şi ale paşoptiştilor, că sursa românismului 
o constituie latinitatea, alţii invocau drept sursă tradiţia bizantină. Unii recurgeau 
(în continuitatea gândirii lui Hasdeu) la fondul rraco-ger, ancestral, în vreme ce 
alții considerau că numai ortodoxia este cea care dă măsura specificului românesc. 
În fine, unii propuneau drept fundament al românismului tradiția țărănească, în 
timp ce alţii au mers până într-acolo încât au negat existenţa unui specific viabil, pe 
bazele căruia să se poată construi o cultură modernă. Pe acest fundal al 
controverselor, filosofii din jurul lui Maiorescu sunt cei dintâi care schiţează o 
problematică a universalului. 


3. UN TEMEI PENTRU SPECIFIC SAU DILEMA URMAŞILOR 


Întoarcerea culturii către sine, concretizată în articolele, dezbaterile şi 
lucrările de etnopsihologie care începuseră să ocupe scena românească, i-a pus pe 
filosofii din şcoala lui Maiorescu în fața unei dileme care viza însuşi caracterul 
cunoaşterii: în condițiile în care spiritul național se insinuează în toate produsele 
culturale, el fiind o realitate „complexă şi schimbătoare”, cu o validitate redusă la 
un anumit spaţiu şi timp, mai putem vorbi despre o cunoaştere obiectivă şi perenă, 
valabilă la nivelul întregii umanităţi? Nu cumva suprasolicitarea specificului ne 
condamnă la o existență culturală provincială, adică izolată? Problema provenea 
chiar de la Maiorescu, care vorbea despre o dimensiune universală a valorilor, 
dimensiune pe care românii, fluctuanţi şi nestatornici, livraţi mai degrabă afectelor 
decât rațiunii, nu ar fi capabili să o realizeze în produsele lor: „Însă noi românii din 
Principatele Unite [spre deosebire de germani, englezi, francezi] nu avem această 
răceală, indispensabilă pentru ca adevărul, frumosul şi binele să se realizeze. Noi 
stăm sub impresiunea momentului”, îi scrie el lui I. Popazu, la 7/19 ianuarie 
1865%. În mod paradoxal, tocmai Maiorescu, care a teoretizat în detaliu caracterul 
specific al culturii, a dorit, în acelaşi timp, să salveze valorile de la o soartă 
capricioasă, păstrându-le sub autoritatea eternului şi universal-valabilului. Această 
seducţie universalistă a lui Maiorescu nu a scăpat celor angajaţi în disputele despre 
profilul specificului românesc: „Da, Maiorescu este universalizant raționalist”, scria 
Dragnea, acuzându-l de lipsa simțului istoric şi al realităţii concrete“. Astfel, cu 


® Titu Maiorescu, Jurnal şi epistolar, V, ediţie îngrijită de Georgeta Rădulescu-Dulgheru şi 
Domnica Filimon, Bucureşti, Editura Minerva, 1984, p. 130. 
5 Radu Dragnea, Lămuriri. Naţionalism şi ortodoxie, în „Buna Vestire”, I, nr. 147, 24 august 1934. 

Maiorescu, nu numai că problematica specificului îşi atinge culmile teoretice, dar 
debutează o nouă problemă — legată de prima —, cea a nevoii de universal. 

Mai mult decât chestiunea valorilor, agresiunea la adresa filosofiei şi ştiinţei, 
a vocației lor universale, este ceea ce i-a neliniştit pe elevii lui Maiorescu. Dacă 
produsele spiritului sunt tributare locului, cum rămâne cu caracterul universal al 
filosofiei? În situaţia în care, în primele decenii ale secolului al XX-lea, cei mai 
mulţi dintre intelectualii români erau preocupaţi să stabilească profilul specificului, 
filosofii au început să readucă în discuție nu existența specificului ca atare 
(considerată aproape un postulat), ci raporturile acestuia cu universalul, aşa cum îl 
înțelegeau ei. 

În 1932, Ion Petrovici ţinea la Sorbona conferinţa cu titlul Nașionalitatea în 
filosofie, al cărei scop era să repună în drepturi filosofia, ca disciplină a universalului, 
fără să conteste ceea ce considera că este o achiziţie nechestionabilă şi definitivă a 
psihologiei popoarelor: specificitatea. Este posibilă o soluţie de compromis care să 
admită deopotrivă adevărurile filosofiei (universale şi atemporale) şi adevărurile 
etnice (particulare şi zonale)? După cum se observă, premisa lui Petrovici ţine de 
însăşi natura filosofiei. Ea se referă la chemarea/capacitatea/datoria acesteia de a 
furniza adevăruri obiective şi universal-valide. Obiective, adică independente de 
subiectivitatea umană; universal-valide, adică valabile în orice timp şi în orice 
spaţiu. Pe de o parte, premisele lui Petrovici aruncă asupra problemei o înţelegere 
clasică a metafizicii. Pe de altă parte, ne aflăm în primele decenii ale secolului al 
XX-lea, bântuite de un Zeitgeist relativist — atât în ştiinţele culturii (discipolii lui 
Franz Boas începuseră deja să pună bazele relativismului cultural), cât şi în 
filosofie — unde Wittgenstein scrisese deja Tractatus (1921), propunând relativismul 
conceptual. Pe plan cultural, relativismul a fost însă o consecință a descoperirii 
specificului şi diferenţei într-o zonă cu numeroase populaţii colonizate (Americile), 
fiecare cu particularităţile ei. În America, specificul cultural a pătruns pe poarta 
antropologiei. În România (care nu a avut niciodată populaţii colonizate), specificul 
a intrat pe cea a filosofiei culturii. Petrovici era dispus să admită existența 
specificului, dar nu şi pe cea a relativismului. Nu se poate să nu existe domenii ale 
culturii care să fie mai puţin permeabile la particularităţile locale, asigurând, astfel, 
punctele de legătură cu ceea ce este universal. Petrovici găseşte că filosofia, ca 
spaţiu sintetic de întâlnire a ştiinţelor pozitive, este cea care trebuie să urmeze o vocaţie 
universalistă, sacrificând elementele locale. Desigur, nici filosofia nu este cruţată 
de subiectivitate (ideile timpului sunt schimbătoare, temperamentul filosofului — 
nestatornic, iar caracteristicile etnice sunt deopotrivă locale şi fluctuante). Toate 
acestea sunt implicite în opera filosofică; prezenţa lor în text constituie o fatalitate. 
Ceea ce-i rămâne filosofului este să nu caute în mod explicit să asigure textului său 
dimensiunea etnică. Dacă ceea ce este implicit este şi inevitabil, un teritoriu obscur 
pe care autorul însuşi nu îl poate stăpâni, ceea ce se află la vedere poate fi 

controlat. Pentru ca filosofia să se mențină în limitele vocației sale universaliste, 
autorul trebuie să cenzureze tot ceea ce ţine de particularităţile locale. „Culoarea 
naţională” a unei filosofii poate fi un fapt, dar nu şi un program”!. Evidentă este 
aici influenţa lui Maiorescu, în ideea căruia specificul național şi patriotismul nu 
constituie un merit, nici o scuză pentru promovarea nonvalorii. La Petrovici este 
însă limpede că din insinuarea specificului în filosofie derivă consecințe nefaste 
pentru cea din urmă. „Speculaţia filosofică”, spune el în aceeaşi conferință de la 
Sorbona, „trebuie să-şi orienteze eforturile spre valorile absolute şi universale şi să 
nu se închidă în mod conştient în relativitatea unui punct de vedere, strict limitat”. 

Petrovici gândeşte universalul prin opoziție cu specificul, dar îl concepe ca pe 
o instanță supraculturală. Universalul se caracterizează prin obiectivitate şi 
raționalitate, în vreme ce specificul — prin relativitate şi subiectivitate. Când însă 
trece de la filosofie la cultură, Petrovici devine dintr-odată mult mai deschis la 
concesii. Contrastul pe care îl vede între cele două noțiuni (de fapt, între cele două 
„realităţi”, căci Petrovici nu discută în termeni de concepte, ci de realități) nu mai 
este atât de rigid încât să nu permită, în cele din urmă, o rezolvare dialectică. 
Soluţia de compromis va fi pusă sub semnul ideii hegeliene de „spirit universal”, 
care adună laolaltă, ca într-o mare orchestră, diferitele „voci” şi „instrumente” 
locale. În cuvintele sale, „.... spiritul universal, în evoluția lui infinită, trebuie să 
îmbrăţişeze totdeauna cea mai largă varietate a concepţiilor şi a perspectivelor, 
după cum trebuie să asambleze cele mai diferite nuanţe şi rezonanțe, pentru a 
compune succesiv ansamblul unei orchestre care ar reuşi infinit mai bine decât 
fiecare instrument în parte să cânte muzica bogată a profunzimilor inepuizabile. 
Dar spiritul uman universal n-ar putea juca acest rol, dacă diferitele spirite 
individuale n-ar aduce nota lor aparte şi contribuţia lor separată”. Ceea ce este 
relativ, în cazul de faţă — specificul cultural românesc, nu are o valabilitate de sine 
stătătoare. El devine valid numai în măsura în care se pune în dialog cu celelalte 
versiuni ale specificului cultural, toate la un loc fiind tutelate, în mod necesar, de o 
autoritate mult mai înaltă, capabilă să execute sinteza. Cazul lui Petrovici este 
exemplar pentru modul în care, pe atunci, se puneau problemele în discursul 
metafizic românesc format sub impulsul şcolii clasice germane, un discurs 
predominant substanţialist, raționalist şi universalist. 

Discutând sintagma „filosofie naţională”, Mircea Florian ajunge în 1933 la 
concluzii oarecum similare pe baza unor premise şi a unei argumentaţii cu totul 
diferite, în contextul căreia „universal” şi „general”, pe de o parte, „individual” şi 
„concret”, pe de altă parte, sunt concepte substituibile. Cei doi termeni alăturaţi, 


‘l Ion Petrovici, Naţionalitatea în filosofie, în Opere filosofice, ediţie îngrijită de Gheorghe 
Vlăduţescu, Alexandru Boboc, Florin Frunză, Sabin Totu, Bucureşti, Editura Academiei Române, p. 908. 

5 Ibidem. 

* Ibidem, p. 910. 

„filosofie” şi „naţiune” sunt situaţi pe paliere ontice diferite. Filosofia (ca reflecţie) 
este universală, în vreme ce națiunea este individuală. Este drept că ceea ce este 
universal/general nu are existenţă „în sine”, ci doar prin intermediul individualului, 
dar nu este cuprins în acesta din urmă. Prin urmare, faptul că gândul filosofic se 
realizează prin intermediul unor indivizi care aparţin unei realități concrete 
(națiunea) nu ne dă dreptul să includem filosofia în ceea ce este naţional. 
Argumentaţia lui Florian urmează un traseu mai degrabă logic. Cei doi termeni, 
„filosofie” şi „naţiune” nu se află aici în raport de incluziune (filosofia nu este 
inclusă în naţiune), ci de relație. Aşa cum „acelaşi om, de pildă, e tată, membru al 
unei societăţi, funcţionar, consumator etc.”, relaţii care însă nu fac parte „din 
conţinutul sau natura obiectului, deoarece obiectul poate fi cercetat ca atare, 
independent de raportarea lui”, şi filosofia poate fi națională fără ca această relație 
să dea seamă de „constituţia obiectului”, alterând-o. Filosofia rămâne, aşadar, 
universală chiar şi atunci când creatorul de filosofie dispune de o „voință de a 
gândi şi de a explora” care este națională. Folosirea sintagmei de „filosofie națională” 
se justifică numai în măsura în care distingem riguros între natura lucrului şi 
relaţiile lui, între suport şi raport, între esenţial şi accidental“. „Spiritul național 
este un impuls, nu un scop”, scrie Florian, reproducând ideile lui Scheler din 
Nation und Weltanschauung. Ca şi Petrovici, Florian crede că, în filosofie, 
specificul naţional este un fapt, dar unul accidental. „Adevărata” filosofie trebuie 
să depăşească naționalul; în caz contrar, filosofia cade în relativism. Argumentul pe 
care îl construieşte Florian se întemeiază de această dată pe o viziune care respinge 
relativismul epistemologic (nu există mai multe adevăruri asupra unuia şi aceluiaşi 
lucru), postulând un universalism moderat: adevărul este unic, chiar dacă, la 
rigoare, putem vorbi despre moduri diferite de percepere a acestuia. Nu există mai 
multe fațete ale adevărului, ci doar mai multe limbaje, mai multe moduri de 
înţelegere şi exprimare a lui. 

Aşa cum se observă, filosofii au fost cei dintâi care au încercat în mod 
consecvent să contracareze relativismul cultural (anunţat de excesiva problematizare a 
specificului), îngrijoraţi fiind de statutul filosofiei. În soluţiile lor, deşi diferite, se 
regăseşte acelaşi „zgomot de fond”: nevoia de a repune în drepturile sale universalul. 

O viziune oarecum similară găsim în aceeaşi perioadă la Petre Andrei — elev 
al lui Petrovici —, construită însă cu instrumentarul sociologiei (şi cu finalitate la 
nivelul moralei). Ca şi la Rădulescu-Motru (după cum vom vedea), soluţia lui Petre 
Andrei este una de conciliere a relativismului cu universalismul. Spre deosebire 
însă de modul în care acestea sunt înţelese de Rădulescu-Motru, la Petre Andrei 
cele două concepte îşi păstrează integritatea. Granițele conceptuale rămân, dar 


5 Mircea Florian, Filosofie şi naționalitate, în Experienţa ca principiu de reconstrucție filosofică, 
postfață de Valeriu Râpeanu, Bucureşti, Editura Gramar 100+1, 2002, p. 149. 

ele sunt concepute mai flexibile, mai transparente, astfel încât să nu excludă 
o potenţială asociere. Din perspectiva sociologică a lui Petre Andrei, nu există un 
„om în genere”, un homo abstractus supranaţional şi supratemporal, aşa cum 
nu există nici principii morale valabile pentru orice timp şi orice loc, aceste norme 
fiind legate de o structură socială. Naţiunile sunt, aşadar, realități, dar nu în calitate 
de entități închise sau încremenite, ci ca organisme interdependente. Etica naţională 
(localistă, conservatoare şi cu pronunțat caracter politic) poate fi reconciliată 
cu etica universalistă (a cărei prestigioasă instanţiere este creştinismul) cu condiția 
ca cea dintâi să renunțe la trăsăturile ei xenofobe, exclusiviste, şi să promoveze 
democraţia eticii universaliste (care tinde către egalitatea şi solidaritatea umană). 
Deşi morala creştină nu poate justifica mişcările ultranaţionaliste „violente şi înguste” 
(aici Petre Andrei se referă la fascism şi la legionarism), ea nu exclude națiunea ca 
formaţiune culturală şi politică. Etica naţională (care lucrează pentru comunitate) este 
chemată, aşadar, să se concilieze cu etica universalistă, mai mult, să se subordoneze 
acesteia din urmă, să se pună în serviciul ei”. Adevărata etică naţională presupune 
democraţia şi lucrează în vederea realizării valorii morale supreme, care este 
umanitatea. Conceptul de „umanitate”, recurent la Petre Andrei, primeşte sensuri 
diferite, în funcție de context: dezvoltarea forțelor potențiale din individ (concepția 
herderiană); dezvoltarea a ceea ce este universal-uman în toți indivizii, unirea 
individualului cu universalul (individul ca expresie a macrocosmosului). Din 
perspectivă politică, umanitatea poate fi văzută ca o uniune a naţiunilor sau ca în 
calitate de tot organic supranaţional şi supraordonat tuturor naţiunilor". Dincolo de 
diversele semnificaţii pe care conceptul de „universal” le primeşte la Petre Andrei, 
nevoia de a opera cu acesta are la bază intenţia de a pune valorile morale la adăpost 
de arbitrar. Nu provincializarea culturii române este ceea ce îl neliniştea pe Petre 
Andrei, ci pericolul pe care îl reprezenta o etică relativă şi interpretabilă într-o 
epocă a ultranaţionalismelor. De aici, nevoia unui universal care să controleze 
principial eticile locale, indiferent care ar fi acela: creştinismul sau umanitatea, ca 
realizare a egalităţii şi solidarității umane. 

S-a pus, în epocă, şi un alt mod de înţelegere a universalului, care nu aparține 
urmaşilor lui Titu Maiorescu, dar unde vedem aceeaşi nevoie de fundamentare 
a particularului pe ceva de ordin universal. În această perspectivă, „românism” 
înseamnă, înainte de toate, ortodoxie. Crainic se întâlneşte aici cu Dragnea 
(care, răspunzând anchetei lui Comarnescu pe tema Noii spiritualități, considera că 
noua spiritualitate are drept „conţinut” ortodoxia”) şi cu Stăniloae, dar se desparte 


55 Petre Andrei, Probleme de sociologie, Bucureşti, Editura Casei Şcoalelor, pp. 289-306; 
Idem, Fascismul, laşi, Editura Viaţa Românească, 1927, pp. 20-21, 27. 
5 Petre Andrei, Probleme de sociologie, ed. cit., pp. 303-304. 


57 Ancheta a fost publicată în 1928, în „Tiparniţa Literară”, anul I, nr. 2, pp. 42-47; „conţinutul 
noii spiritualizări este ortodoxia”; p. 44. 

critic de Motru şi de Blaga, cărora le reproşează că nu au primit ortodoxia în 
concepţiile pe care le-au rezervat „românismului” şi, respectiv, „specificului 
românesc”. În acelaşi timp, Crainic se distanțează şi de sămănătorism, pe temeiul 
faptului că ar fi redus „sufletul românesc” la teluric, la simpla identificare a 
acestuia cu natura, ignorându-i conştiinţa religioasă. Creştinismul este, în acest caz, 
furnizorul de universalitate. Un furnizor cu atât mai preţios cu cât este conceput să 
substituie, de fapt, în concepţia lui Crainic, furnizorii străini şi mult mai lumești, 
precum democrația şi liberalismul — ambele de sorginte occidentală. Dragnea 
merge şi mai departe. El vede chiar şi în naționalism un posibil concurent al 
divinităţii”*: „De unde înainte de era naționalităților românii se puneau în universal 
prin ortodoxie, pe urmă ei au tins într-acolo, fie pe calea democraţiei, ca liberalii, 
fie prin mijlocirea zeităţii raţiunea, ca la junimişti. Şi nu raţiunea ca un bun firesc al 
minţei noastre omeneşti, dar rațiunea potrivnică religiei şi înlocuitoare a acesteia, 
cum voieşte Maiorescu în Critice, care, ispitit de teoria populară a Ersatz-ului din 
Germania vremii sale, crede că arta e chemată şi la noi să ia locul religiei care 
apune”? Singura nădejde a „mântuirii de naționalism” stă în ortodoxie. Dragnea 
înlocuieşte, astfel, un universal al spaţiului şi al timpului (naționalismul) cu un 
universal supraspaţial şi supratemporal (religia ortodoxă). 

Nevoia de universal nu se manifestă, în acea perioadă, doar pe verticală, prin 
postularea unei realități superioare şi atemporale (cum ar fi, de pildă, creştinismul, 
gândirea, conştiinţa, metafizica, spiritul uman universal sau ceva de ordinul „esenţelor”) 
care să satisfacă fie cerinţe cognitive absolutiste, de raționalitate şi obiectivitate, fie 
cerințe ontologice, de întemeiere supratemporală şi supralocală a ființei umane. 
Nevoia de universal survine în egală măsură pe orizontală, prin căutarea unei 
realități culturale mai vaste în contextul căreia specificul românesc să-şi găsească 
justificare şi finalitate. 

Deşi aparţine aceleiaşi şcoli filosofice, Constantin Rădulescu-Motru, pe 
fondul preocupărilor sale de etnopsihologie, crede că soluţionarea problemei 
universalului stă în concilierea „spiritualității” româneşti cu o „spiritualitate? mai 
amplă — cea europeană. Este limpede că Rădulescu-Motru foloseşte termenul de 
„spiritualitate” cu sens de „cultură”. Mai puţin limpede este modul în care defineşte 
această spiritualitate/cultură europeană (compusă, la rândul ei, dintr-o pluralitate de alte 
culturi). Sub formă de „comunitate” — definită prin ceea ce spiritualitățile/culturile 
locale au în comun? Sub formă de Zeitgeist? Sub forma valorilor care, de-a lungul 
timpului, au devenit „un bun al Europei”? Cert este că Rădulescu-Motru a redefinit 
„românismul” astfel încât să poată cuprinde în el însuşi şi elementul universal: 
„Românismul, după părerea noastră, este spiritualitatea care pune în acord cerinţele 


58 Un amplu studiu privind istoricul şi premisele acestei „substituiri” este lucrarea lui Joseph 
R. Llobera din 1994, The God of Modernity. The Development of Nationalism in Western Europe, 
Oxford/Providence, Berg. 

* Radu Dragnea, Ortodoxie şi naționalism, în „Buna vestire”, I, nr. 147, 24 august 1934, pp. 1-2. 

vieții româneşti cu noua spiritualitate europeană”®. Rezolvarea nu mai stă acum în 
postularea unei discipline de vocație universală (filosofia), care să salveze cultura 
locală de la provincialism sau în postularea unei rațiuni umane (supranațională) 
care tinde către adevăr (universal), ci în redefinirea culturii înseşi astfel încât să 
conțină (prin definiție) şi elementul universal. Definind „românismul” ca pe o 
spiritualitate care trebuie să „pună în acord” ceea ce este românesc cu ceea ce este 
european, Rădulescu-Motru regândeşte însăşi noțiunea de cultură (implicit, şi pe 
aceea de identitate culturală), care nu mai este văzută ca realitate „insulară”, 
închisă. Este semnificativ faptul că soluția lui Rădulescu-Motru nu este integrarea 
culturii româneşti în cea europeană, ci invers, integrarea culturii europene în cea 
românească — mai precis, absorbirea ei de către spiritualitatea românească, dar nu 
oricum, ci prin „punerea în acord”, prin concilierea acesteia cu nevoile spirituale 
autohtone. Pentru a dobândi elementul universal, cultura română nu trebuie să se 
lase absorbită în spiritualitatea europeană, ci, dimpotrivă, să asume ea însăşi (cu 
ajustările de rigoare) valorile europene. Soluţia lui Rădulescu-Motru ţine de cea de 
a treia înţelegere a universalului discutată la început, în versiunea sa filosofică. Pe 
lângă obiectivul deja discutat (al satisfacerii nevoii de universal), care este implicit, 
înțelegerea pe care Rădulescu-Motru o dă „românismului” avea şi un ţel explicit: 
situarea acestui concept la adăpost de xenofobie. Una dintre principalele interese 
teoretice ale lui Rădulescu-Motru a fost redefinirea identității culturale în termeni 
care să zădărnicească punerea acesteia în legătură cu xenofobia. Rezolvarea sa a 
constat în restructurarea conceptului de identitate culturală, căruia i-a asigurat o 
importantă dimensiune a deschiderii, de neîntâlnit la alt gânditor. În mod 
convenţional, identitatea este pusă în contrast cu alteritatea. La Motru însă, avem 
integrarea conceptului de alteritate în cel de identitate, el structurând etnicitatea pe 
trei paliere: palierul comunităţii de origine (bazat pe conştiinţa originii comune, cel 
mai bine reprezentat fiind în mediul sătesc); palierul comunităţii de limbă (bazat pe 
conştiinţa apartenenţei culturale prin folosirea aceleiaşi limbi; acest nivel al 
identităţii este funcțional în zonele urbane, unde „conştiinţa originii” a ajuns să fie 
mai diluată); palierul comunităţii de destin, care pune în joc un element nou, al 
asocierilor pe baze raționale”. Conştiinţa comunităţii de origine este legată de 
factorul afectiv, în cea a comunităţii de limbă prevalează factorul intelectual, în 
vreme ce comunitatea de destin este condiționată de factorul rațional. Primele două 
tipuri de conştiinţă sunt închise: ele generează granițe etnice şi răspund la 
întrebarea „cine suntem?”. Cel de al treilea palier al identității răspunde la 


© C, Rădulescu-Motru, Românismul. Catehismul unei noi spiritualități, Bucureşti, Fundaţia 
pentru Literatură şi Artă „Regele Carol II”, 1936, p. 22. 

6l Dacă, în calitate de „apărător al creştinătăţi”, poporul român a constituit o comunitate de 
destin cu popoarele slave, în calitate de „apărător al civilizaţiei europene”, a constituit o comunitate 
cu poporul german. În 1942, când scria Etnicul românesc, Motru vedea destinul poporului român 
legat de cel al poporului german. [C. Rădulescu-Motru, Etnicul românesc. Comunitate de origine, 
limbă şi destin, Bucureşti, Casa Şcoalelor, 1942, p. 92.] 

întrebarea „cu cine suntem?”, asigurând deschiderea către alteritate pe temeiuri 
„raționale” şi „istorice”. „Comunitatea de destin este mai întinsă de cum este aceea 
de limbă şi de origine. Prin destin se pot lega între ele popoare care n-au în 
de comun nici limba, nici originea”® , scrie Motru. Mai mult decât o consecinţă a ideii 
că „românismul nu este xenofobie”, conceptul comunităţii de destin poate fi văzut 
şi ca o oglindire istorică a concepţiei sale metaistorice despre spiritualitatea 
românească. 

Chiar dacă autorii amintiţi mai sus au în vedere obiective care nu se suprapun 
întotdeauna, toți se întâlnesc într-un punct esenţial: particularul nu este autonom. În 
țările occidentale, unde nu funcționează complexul „culturii mici”, accentul 
teoretic cade pe validarea specificului prin el însuşi, fără a se simţi nevoia 
postulării unui universal care să confirme într-un fel sau altul particularul. Din 
momentul în care a fost descoperită specificitatea (şi, implicit, diferenţa), specificitate 
anunţată de romantismul german, pusă în tipare ştiinţifice de către generația 
relativistă formată în jurul antropologului american de origine germană Franz 
Boas, dezvoltată în paralel, sub forma organicismului cultural, în sociologia 
britanică (Spencer), şi dusă, de filosofii postmodernişti, până la ultimele sale 
consecinţe, distincţia dintre particular şi universal are, în Occident, mai degrabă 
virtuţi teoretice decât fondatoare. Particularul nu se întemeiază pe universal şi nici 
nu mai are nevoie să iasă din el însuşi în vederea participării la o realitate mai generală 
şi mai abstractă. Această autosuficiență a particularului traversează întreaga gândire 
occidentală a secolului al XX-lea, unde adevărata problemă o constituie nu 
definirea specificului, ci a universalului. 

Spre deosebire de modul în care, începând cu epoca relativistă, se pune 
problema în culturile occidentale, în cultura română specificul nu a fost niciodată 
considerat suficient în el însuşi — nici măcar la Blaga, unde fiecare cultură se 
modelează în conformitate cu „inconştientul” său propriu, dar elementele 
matriceale ale modelului sunt universale. Perspectiva lui Blaga se întâlneşte, în 
acest sens, cu cea a japonezului Maruyama, schițată anterior. Fiecare cultură îşi 
structurează existenţa în mod specific, dar procedează astfel combinând în mod 
original un număr definit de elemente, care sunt universale (la Blaga — elementele 
matricei stilistice; la Maruyama — cele patru tipuri generale de mindscapes). 
Cultura română modernă a simţit mereu nevoia întemeierii specificului pe ceva de 
ordin universal sau general — indiferent care era instanța (Dumnezeu, rațiunea, 
spiritualitatea europeană, valorile ş.a.m.d.), şi indiferent care au fost condițiile 
concrete care au mobilizat demersul teoretic (constituirea ideologiei naționale, 
reacția împotriva împrumutului cultural, neliniştile legate de soarta filosofiei, a 
religiei sau a culturii în genere). 


6 C, Rădulescu-Motru, Etnicul românesc. Comunitate de origine, limbă şi destin, Bucureşti, 
Casa Şcoalelor, 1942, p. 92. 


